# 2. Contextualización curricular

# Eixes da proposta didáctica

A área de Educación Física (EF) fundamentase na adquisición das capacidades que contribúan ao desenvolvemento persoal e a unha mellor calidade de vida. É unha área que se dirixe ao coñecemento progresivo da conduta motora e á adquisición de actitudes, valores e normas referentes ao corpo e ao movemento.

Esta área participa tamén na consecución de diversos fins educativos na Etapa de Educación Primaria: a socialización, a autonomía, aprendizaxes básicas e mellora das posibilidades expresivas, cognitivas, comunicativas e lúdicas. A EF está especialmente indicada para integrar todo tipo de alumnado e resulta idónea cara ao tratamento da diversidade na aula, fomenta a coeducación e promove a igualdade de oportunidades para ámbolos sexos.

Debemos lembrar que a EF non é unha simple aprendizaxe de movementos, senón un camiño cara á educación integral e que utiliza o movemento como axente pedagóxico con diversas funcións: de coñecemento, de organización perceptiva, anatómico-funcional, estético-comunicativa, de relacións persoais, agonística, hixiénica, hedonista, de compensación e catártica.

Este REA contribúe a uns dos obxectivos principais da área: fomentar a adquisición dun estilo de vida activo e saudable, que permita ao alumnado chegar a consolidar hábitos e perpetualos ao longo da súa vida. Estes mesmos hábitos de vida saudable son a clave para evitar o sedentarismo e a obesidade contribuíndo a ter calidade de vida. Resulta prioritario inculcar ao noso alumnado que a actividade física ten que estar no presente e no futuro do seu día a día.

Para abordar con posibilidades de éxito as numerosas situacións motrices ás que se verá exposto o alumnado ao longo da súa vida, será preciso desenvolver, de maneira integral, capacidades de carácter cognitivo e motor, pero tamén afectivo-motivacional, de relacións interpersoais e de inserción social. Deste xeito, o alumnado terá que aprender a xestionar as súas emocións e as súas habilidades sociais en contextos de práctica motriz.

"Un Plan perfecto" ademais está estreitamente relacionado co traballo dos Obxectivos de Desenvolvemento Sostibles (ODS) tendo relación directa cos seguintes:

- ODS 3 — Saúde e Benestar: xa que promove hábitos saudables, a hixiene persoal e a importancia dun estilo de vida activo para mellorar o benestar físico, mental e social.
- ODS 4 — Educación de Calidade: xa que partimos de problemas reais que se traballan a través de retos prácticos e cooperativos. Iso garante que o alumnado desenvolva habilidades sociais e de resolución de conflitos, e ademais fomentase a aprendizaxe significativa.
- ODS 10 — Redución das Desigualdades: ao traballar de forma cooperativa e promover a inclusión, esta situación de aprendizaxe contribúe a reducir desigualdades sociais e a fomentar a equidade.
- ODS 16 — Paz, Xustiza e Institucións Sólidas: a resolución pacífica de conflitos e o traballo cooperativo fortalecen valores de convivencia e respecto mutuo.

# Contidos, obxectivos específicos e competencias clave

O marco curricular que abrangue a esta situación de aprendizaxe relacionase directamente coa unidade didáctica número 1: Somos un equipo e a unidade didáctica número 2: Actívate, que corresponde á programación modelo de 6º de Primaria proposta para a área de Educación Física na aplicación PROENS da Consellería de Cultura, Educación, Formación Profesional e Universidades na Comunidade Autónoma de Galicia.

A continuación expóñense os contidos específicos traballados dentro do recurso:

Contidos | Bloque da materia
--- | ---
C1.1-Saúde física C1.1.1-Efectos físicos beneficiosos do estilo de vida activo. C1.1.2-Impacto dos alimentos ultraprocesados e das bebidas pouco saudables. C1.2.3-Educación postural en accións motrices específicas. C1.1.4-Responsabilidade persoal no coidado do corpo. C1.2-Saúde social C1.2.1-Efectos sociais beneficiosos do estilo de vida activo. C1.2.2-Aproximación aos efectos dos hábitos non saudables e influencia na práctica de actividade física. C1.3- Saúde mental C1.3.1-Efectos psicolóxicos beneficiosos do estilo de vida activo. C1.3.2-Consolidación e axuste realista do autoconcepto tendo en conta a perspectiva de xénero. C1.3.3-Respecto e aceptación do propio corpo e do aspecto corporal dos demais. | Bloque 1
C2.1-Usos e finalidades: catárticos, lúdico-recreativos, competitivos e agonísticos. C2.2-Actitudes consumistas respecto do equipamento. Análise crítica da adquisición de material para a práctica físico-deportiva. C2.3-Utilización adecuada e coidado do material, dos espazos e das instalacións na práctica da actividade física. C2.4-Hábitos autónomos de hixiene corporal e postural en accións cotiás. C2.6-Uso de ferramentas ou plataformas dixitais. C2.7-Prevención de accidentes e lesións nas prácticas motrices: quecemento xeral, dosificación do esforzo e volta á calma. Importancia de respectar as normas de seguridade. Compromiso de responsabilidade cara á seguridade propia e á dos demais. C2.8-Actuacións básicas de primeiros auxilios ante accidentes e lesións durante a práctica da actividade física. Posición lateral de seguridade. Conduta PAS (protexer, avisar, socorrer). | Bloque 2
C4.1-Xestión emocional: autoestima, ansiedade e situacións motrices. Estratexias de afrontamento e xestión. C4.2-Autonomía e autoconfianza: aumento da autonomía persoal, mellora e afianzamento da confianza en si mesmo e nos demais durante a práctica motriz. C4.3-Habilidades sociais: estratexias de traballo en equipo para a resolución construtiva de conflitos nas diversas situacións motrices. C4.4-Concepto de fairplay ou xogo limpo. C4.5-Identificación e rexeitamento de condutas contrarias á convivencia en situacións motrices (discriminación por cuestións de xénero, de capacidade, de competencia motriz; actitudes xenófobas, racistas ou de índole sexista; abuso sexual ou calquera forma de violencia). | Bloque 4

Obxectivos da materia traballados especificamente no REA:

Obxectivos | Descrición
--- | ---
OBX 1 | Adoptar un estilo de vida activo e saudable, practicando regularmente actividades físicas e deportivas e adoptando comportamentos que potencien a saúde física, mental e social, así como medidas de responsabilidade individual e colectiva durante a práctica motriz para interiorizar e integrar hábitos de actividade física sistemática que contribúan ao benestar.
OBX 3 | Desenvolver procesos de autorregulación e interacción no marco da práctica motriz, con actitude empática e inclusiva, facendo uso de habilidades sociais e actitudes de cooperación, respecto, traballo en equipo e deportividade, con independencia das diferenzas etnoculturais, sociais, de xénero e de habilidade dos participantes, para contribuír á convivencia social e ao compromiso ético nos diferentes espazos en que se participa.

Competencias clave e os descritores operativos traballados específicamente no REA:

Competencias clave | Clave dos descritores operativos
--- | ---
COMPETENCIA EN COMUNICACIÓN LINGÜÍSTICA (CCL) | CCL 1 e CCL 5
COMPETENCIA MATEMÁTICA E COMPETENCIA EN CIENCIA, TECNOLOXÍA E ENXEÑARÍA (STEM) | STEM 2 e STEM 5
COMPETENCIA PERSOAL, SOCIAL E DE APRENDER A APRENDER (CPSAA) | CPSAA 1, CPSAA 2, CPSAA 3 e CPSAA 5
COMPETENCIA CIDADÁ (CC) | CC 2 e CC 3
COMPETENCIA EMPRENDEDORA (CE) | CE 3

Licenciado baixo a Licenza Creative Commons Atribución Non-comercial Compartir igual 4.0

Creado con eXeLearning (Ventana nueva)