# 1. Descrición xeral

# Un plan perfecto

Nesta situación de aprendizaxe proponse un reto final no que, a partir dunha situación real e da actualidade coma son noticias relacionadas coa saúde, o alumnado deberá crear un plan para mellorar a súa saúde e a da súa familia partindo da súa realidade familiar.

Traballaranse os hábitos saudables como a alimentación, a hixiene persoal, a hixiene do sono, a hixiene postural... e veranse os efectos positivos que van ter para o benestar físico, social e mental.

Utilizaranse desafíos físicos cooperativos como medio para aprender estes contidos. Deste xeito, conseguirase unha posta en práctica das habilidades sociais e da resolución de conflitos. É importante que o alumnado sexa consciente da importancia que ten o traballo en equipo para conseguir o reto, porque todos e todas son necesarios para conseguilo.

Os obxectivos desta situación de aprendizaxe son:

1. Recoñecer os efectos beneficiosos dun estilo de vida activo e saudable.
2. Fomentar condutas e comportamentos que melloren a saúde física, mental e social.
3. Afianzar hábitos e rutinas sobre o coidado do corpo e a hixiene persoal.
4. Coñecer e poñer en práctica medidas básicas de seguridade e primeiros auxilios na práctica deportiva.
5. Desenvolver habilidades sociais traballando en equipo fomentando a resolución pacífica de conflitos.
6. Realizar actividades en equipo de xeito cooperativo para mellorar as relacións interpersoais.

Trátase dunha secuencia de aprendizaxe na que se propón, mediante unha contextualización motivadora conectada coa realidade do alumnado, a superación, de forma cooperativa, dun reto ou dunha problemática mentres se traballan os contidos propios da área.

Ao longo da mesma, e de maneira interdisciplinar, expóñense os coñecementos, destrezas, valores e actitudes mediante un enfoque competencial e abordando os mesmos a través de metodoloxías activas.

As situacións de aprendizaxe do proxecto cREAgal estrutúranse en cinco fases:

- A primeira fase está centrada na motivación do alumnado, a identificación da temática e descrición do reto.
- A segunda fase trata de activar os coñecementos previos do alumnado.
- Na seguinte fase, a terceira, lévase a cabo unha conexión entre as aprendizaxes, habilidades e destrezas que xa posúe o alumnado cas novas aprendizaxes.
- Na cuarta fase, o alumnado desenvolverá o reto proposto poñendo en xogo todo o aprendido.
- Por último, a quinta fase, está reservada para a valoración xeral da actividade, a coavaliación de retos, a propia autoavaliación e a recompilación de propostas de mellora.

Licenciado baixo a Licenza Creative Commons Atribución Non-comercial Compartir igual 4.0

Creado con eXeLearning (Ventana nueva)